  Майя Бывальцева Таяз толалтэ Удмуртиын йӧ вылтӥ куинь выжонъёс усьтозы. Со сярысь ивортэ Россиысь МЧС-лэн элькунъя Валтӥсь управлениезлэн пресс-службаез. Вераськон мынэ таӵе выжонъёс сярысь: Камбарка кар — Тарасово черкогурт, Кама черкогурт — Соколовка черкогурт но Сарапул кар — Борок черкогурт. Ку усьтозы йӧ вылтӥ выжонъёсты, али тодмо ӧвӧл на. Спасательёслэн верамзыя, Удмуртиысь шуръёс но тыметъёс вылын йӧ юн ӧвӧл на. Куазь кезьыт луэм дырысен элькунын кӧня ке шимучыръёс луизы ни. 7-тӥ шуркынмонэ Дэри ёросын спасательёс вуысь поттӥзы 70 аресъем чорыгасез. 10-тӥ шуркынмонэ 61 аресъем чорыгасьлы Иж тыметысь потыны юрттӥзы. 11-тӥ шуркынмонэ со выллем учыр луиз Воткаысь тыметын, воргоронэз озьы ик утьыны быгатӥзы. 7-тӥ шуркынмонэ Воткаын кышномурт йӧ улэ кошкиз но быриз. 9-тӥ шуркынмонэ Татарстанын Удмуртиысь чорыгась выйиз. Тегъёс: Шимучыръёс Авто МЧС Переправа Удмуртия Тол кышкыттэмлык  